Moreleta Park: Eiendom en fasiliteite - Jou Geld | Solidariteit WêreldJou Geld | Solidariteit Wêreld
Tuis › Artikels › Moreleta Park: Eiendom en fasiliteite
Dit is een van die gewildste woonbuurte in die ooste van Pretoria.
Aldus Francois Campion van Pam Golding Eiendomme in Pretoria oor Moreleta Park. “Meer as 11,000 mense woon hier. Sekuriteitskomplekse is geneig om baie gewild te wees en pryse strek van R1 miljoen vir 'n tweeslaapkamer-eenheid tot R4 miljoen vir dié in die luukse sekureiteitseiendomme.”
Hy sê die Moreleta Natuurreservaat, waar die bekende Rademeyers restaurant met sy wilde diere geleë is, is uiters gewild en eiendomme wat oor die reservaat uitkyk, is gewoonlik in 'n effe hoër prysklas.
Deeltitel-eenhede oorheers die meeste van die markvoorraad teen bykans 55%. Ver agter in tweede plek is vrypageiendomme in landgoedere (14%), gevolg deur vrypageiendomme teen 18.66% en deeltitel-eenhede in landgoedere teen bykans 13%.
Die gemiddelde prys van deeltitel-eiendomme in die area in 2019 is R1 223 000. Vir vrypageiendomme is dit R2 180 000 en R1 800 000 vir vakante grond. Tien jaar gelede was hierdie pryse onderskeidelik R760 000, R1 450 000 en R865 000.
Die getal eiendomregistrasies het oor die jare gewissel. In 2009 is 274 deeltitel-eiendomme geregistreer, sowel as 109 vrypageiendomme Dit het in 2014 tot 'n hoogtepunt van 507 deeltitel-eiendomme en 164 vrypageiendomme gestyg. Van daar af het hierdie eiendomtipes 'n geleidelike afname getoon. In 2018 is 382 deeltitel-eiendomme en 112 vrypageiendomme geregistreer.
En die liefde wat inwoners vir Moreleta Park koester, word gestaaf deur die statistieke rakende hoe lank hulle al daar woon. Ongeveer helfte van alle bestaande eienaars woon al vir 11 jaar of langer in die area, terwyl 10% al vir agt tot 10 jaar daar woon. Sestien persent woon al vir vyf tot sewe jaar daar en net oor 'n kwart van die mense woon vir minder as vyf jaar daar.
'n Toenemende aantal jong mense beskou dit as 'n gesogte plek om in te woon en dit mag die sterker verkope en beskikbaarheid van deeltitel-eiendomme verklaar. Alhoewel slegs 10% van stabiele eienaars in die 18-35 ouderdomsgroep val, kom 37% van onlangse kopers en 17% van onlangse verkopers uit hierdie kategorie. Vir mense tussen die ouderdomme van 36 en 49 is hierdie syfers onderskeidelik 40%, 20% en 26%.
Ongelukkig is daar nie skole in die area nie en die naaste skole is Hoërskool Waterkloof, Hoërskool Garsfontein, Laerskool Elarduspark en Laerskool Constantiapark. Pre-primêre skole in die area sluit egter Doring En Rosie Kleuterskool, Kiddie Saurus Creche en Klein Wonderwerkies Speelskool in.
Nabygeleë mediese fasiliteite sluit in Pretoria Fertiliteitsentrum, Intercare Woodhill, MediCross Constantia Park en Kloof Hospitaal. Die Garsfontein polisiestasie is 4.38 km ver. Inkopiesentrums is volop en sluit in Moreleta Lewenstylsentrum, Olivewood Sentrum, Woodlands Inkopiesentrum en die Parkview Sentrum.